Dôvodová správa
 
Svetová obchodná organizácia (WTO - World Trade Organization) je v rámci systému medzinárodných organizácií najdôležitejším fórom obchodnej diplomacie zameranej na medzinárodný obchod. Od svojho založenia k 1. januáru 1995 plní základné funkcie, ktorými sú vytváranie transparentného, predvídateľného a nediskriminačného multilaterálneho obchodného systému, prijímanie multilaterálnych pravidiel a odstraňovanie prekážok medzinárodného obchodu, podpora rozvoja a ekonomických reforiem a systému pre riešenie sporov, ktoré vznikajú v rámci obchodných vzťahov medzi členskými krajinami. 
Dohoda o založení WTO a Záverečný akt Uruguajského kola GATT stanovili pravidlá pre obchod s tovarmi a službami, obchodné aspekty práv duševného vlastníctva, pre riešenie sporov, predkladanie prehľadov obchodných politík. Okrem uvedeného sa  WTO zaoberá i ďalšími oblasťami súvisiacimi s obchodom, medzi ktoré patrí obchod a životné prostredie, technická pomoc, transfér technológií, vládne obstarávanie, obchod, dlh a financie, sektorové otázky a iné.  
Najvyšším orgánom WTO je ministerská konferencia, ktorá sa koná  najmenej raz za dva roky. Má výhradné právo prijímať rozhodnutia ku všetkým otázkam multilaterálneho obchodného systému, k dohodám záväzným pre všetky členské krajiny, ako aj k otvoreniu, či uzatvoreniu nového kola mnohostranných obchodných rokovaní. Závery ministerských konferencií sú sformulované v záverečných ministerských deklaráciách. Doteraz sa uskutočnilo šesť ministerských konferencií – v Singapúre, Ženeve, Seattli, Dohe, Kankúne a Hongkongu. 
Na IV. Ministerskej konferencii v Dohe, v Katare sa prijala deklarácia, ktorá otvorila nové kolo mnohostranných obchodných rokovaní pod názvom „Rozvojová agenda z Dohy (Doha Development Agenda – DDA)“, ktoré je venované ďalšej liberalizácii obchodu. Vzhľadom na rozdielne a v mnohých prípadoch až protichodné pozície jednotlivých členských krajín WTO sa pokrok v rokovaniach dosahuje veľmi ťažko. Z tohto dôvodu je možné skonštatovať, že hoci ostatná VI. Ministerská konferencia v Hongkongu (konala sa v decembri 2005) skončila úspešne a prijatá deklarácia znamená posun v pozíciách niektorých členských krajín, nejde z pohľadu spoločných pozícií členských krajín EÚ o príliš ambiciózny text a bude potrebné značné úsilie na dosiahnutie konsenzu k jednotlivým parametrom miery liberalizácie. Súčasné zložité rokovania sa sústreďujú na oblasti poľnohospodárstva, prístup na trh nepoľnohospodárskych výrobkov,  služby, úpravu pravidiel, obchodné aspekty práv duševného vlastníctva, životné prostredie, uľahčovanie obchodu, urovnávanie sporov, zvláštne a rozdielne zaobchádzanie a ďalšie parciálne otázky (malé ekonomiky, zadĺženosť a financie, transfér technológií, elektronický obchod, technická pomoc, komodity, a iné). 
Činnosť WTO je riadená členskými štátmi na báze konsenzu. Členskú základňu tvorí v súčasnom období 150 krajín, o pristúpení rokuje ďalších 29 štátov. Vzhľadom na postavenie WTO ako inštitúcie, ktorá zásadným spôsobom ovplyvňuje vývoj multilaterálneho obchodného systému s dopadom na obchodno-politické režimy členských štátov a tiež s ohľadom na komplexnosť, rozsah a množstvo multilaterálnych, plurilaterálnych a bilaterálnych rokovaní, kladú členovia veľký dôraz na náležité diplomatické zastúpenie vo WTO.
Slovenskú republiku vo WTO zastupuje pracovisko WTO v rámci Stálej misie Slovenskej republiky pri OSN a ďalších medzinárodných organizáciách v Ženeve v zložení: stály predstaviteľ Slovenskej republiky pri WTO, poverený výkonom funkcie mimoriadneho a splnomocneného veľvyslanca a ďalší dvaja diplomatickí zamestnanci v diplomatickej hodnosti 1. a 3. tajomník. Činnosť pracoviska WTO je zameraná na vysoko odbornú oblasť multilaterálneho obchodného systému a jeho uplatňovanie a dodržiavanie. Pracovisko WTO je pri tejto činnosti priamo riadené a usmerňované sekciou obchodu a cestovného ruchu – odborom obchodnej politiky Ministerstva hospodárstva Slovenskej republiky, pričom úzko spolupracuje i s ďalšími orgánmi štátnej správy ako aj Stálym zastúpením Slovenskej republiky pri Európskych spoločenstvách v Bruseli. Presadzovanie a obhajovanie obchodno-politických záujmov Slovenskej republiky sa od vstupu Slovenska do Európskej únie vykonáva prostredníctvom Európskej komisie, ktorá prezentuje stanoviská a presadzuje požiadavky za všetky členské štáty únie. V tejto súvislosti je potrebné uviesť, že členské krajiny Európskej únie sú individuálnymi členmi WTO a jednotlivé zasadnutia pokrývajú svojimi diplomatmi. Počet diplomatických pracovníkov členských krajín únie zameraných na agendu WTO sa pohybuje od troch do desať diplomatov.
Po vstupe Slovenskej republiky do Európskej únie je tak dôraz kladený na prácu smerom dovnútra, v rámci príprav na jednotlivé rokovania a na obhajovanie, koordináciu a kontrolu vlastných pozícií na pôde Stálej delegatúry Európskej komisie v Ženeve. V tejto súvislosti je potrebné zabezpečovať efektívne informačné toky medzi Stálou misiou Slovenskej republiky v Ženeve, ústredím v Bratislave a Stálym zastúpením Slovenskej republiky v Bruseli. Činnosť pracoviska WTO sa v súčasnosti, okrem uvedeného, sústreďuje na účasť na formálnych a neformálnych zasadnutiach riadnych orgánov WTO (celkom 35 rád, výborov a pracovných skupín) a na špeciálnych zasadnutiach v rámci nového kola mnohostranných obchodných rokovaní. Súčasne je Slovenská republika zapojená i do procesu prístupu nových krajín do WTO (v súčasnom období 29 žiadateľov). Pracovisko WTO v rámci získavania informácií o pozíciách jednotlivých členských krajín vyvíja aktívnu stykovú činnosť s ostatnými členskými krajinami WTO, najmä však s predstaviteľmi Európskej komisie reprezentujúcimi EÚ na pôde WTO. 
V celom tomto procese je prioritná aktívna účasť pracoviska WTO na každodenných koordinačných poradách Európskej komisie a členských štátov EÚ zameraných na prípravu a koordináciu jednotlivých pozícií EÚ v rámci WTO, a to najmä vo vzťahu k novému kolu mnohostranných obchodných rokovaní. V tomto kontexte je nevyhnutné prehlbovanie spolupráce i so Stálym zastúpením SR pri ES v Bruseli, vzájomná výmena informácií a podľa potreby i osobná účasť stáleho predstaviteľa SR pri WTO na rokovaniach  Výboru 133 titulárov v Bruseli. Tieto úlohy sa v súčasnom období v spolupráci s ústredím darí zabezpečovať.
Uznesením vlády Slovenskej republiky číslo 579 z 29. mája 2002 bola v rámci riadneho striedania odvolaná Ing. Alexandra Valachová z funkcie Stáleho predstaviteľa Slovenskej republiky pri Svetovej obchodnej organizácii v Ženeve dňom 30. júna 2002 a súčasne bol schválený návrh na vymenovanie Ing. Petra Brňa za Stáleho predstaviteľa Slovenskej republiky pri Svetovej obchodnej organizácii v Ženeve a jeho poverenie výkonom funkcie mimoriadneho a splnomocneného veľvyslanca Slovenskej republiky. Ing. Peter Brňo nastúpil do tejto funkcie 7. augusta 2002.
Na základe uvedeného predkladá ministerstvo zahraničných vecí a ministerstvo hospodárstva  návrh na vymenovanie nového Stáleho predstaviteľa Slovenskej republiky pri WTO k 31. augustu 2006, kedy dochádza k riadnemu striedaniu funkcie Stáleho predstaviteľa. 
Vzhľadom na súčasné fungovanie Stálej misie Slovenskej republiky pri WTO po vstupe Slovenskej republiky do Európskej únie a tiež so zohľadnením praxe viacerých členských krajín Európskej únie  považujeme za dostatočné menovanie Stáleho predstaviteľa Slovenskej republiky pri WTO, bez poverenia funkciou mimoriadneho a splnomocneného veľvyslanca. Na tejto úrovni bude dostatočne zabezpečené náležité fungovanie pracoviska WTO na Stálej misii Slovenskej republiky v Ženeve vo vzťahu k jednotlivým orgánom WTO ako aj Stálej delegatúre Európskej komisie v Ženeve.